"Human" agentligi rahbarining 6 mlrd.so`mlik mulki olib qo`yildi, u xalqqa 21 mlrd. so`m zarar keltirgan (video)

Tergov departamenti tomonidan “HUMAN xususiy bandlik Agentligi” MChJ mansabdor shaxslariga nisbatan O`zbekiston Respublikasi JKning 168-moddasi 4-qismi “a” bandi (juda ko`p miqdorda sodir etilgan firibgarlik) bilan qo`zg`atilgan jinoyat ishi bo`yicha olib borilgan dastlabki tergov harakatlari yakunlandi. 
Jamiyat rahbari Sh.Fayzullaevga JKning 168-moddasi 4-qismi “a” bandi bilan ayblov e`lon qilinib, u shu yil 20 sentyabr kuni qamoqqa olingandi.
Tergov jarayonida 1000 dan ortiq fuqaro jabrlanuvchi va fuqaroviy da`vogar deb e`tirof etildi hamda ularga jami jamiyat tomonidan 21 mlrd. so`mdan ziyod zarar etkazilganligi aniqlandi.
Dastlabki tergov davomida Sh.Z.Fayzullaevga tegishli bo`lgan xonadonlar, avtomashinalar olingan bo`lib, ular 6 mlrd. so`mdan ortiqroq narxga baholangan, bundan tashqari jamiyat ofisida va boshqa joylarda bo`lgan mol-mulklar ham xatlanib, 350 mln. so`mdan ziyod narxga baholangan.
Shuningdek, zararni qoplash maqsadida Sh.Fayzullaev tomonidan turli xo`jalik yurituvchi sub`ektlarning hisob raqamlariga o`tkazilib, kelib chiqishiga qonuniy tus berilgan 1,5 mlrd so`mga yaqin pul mablag`lari xatlanib, IIV huzuridagi depozit hisob raqamiga topshirilgan. Ushbu mol-mulklar keyinchalik sudning qonuniy qarori bilan sotilib, depozitdagi pul mablag`lariga qo`shilib, jabrlanuvchilarga etkazilgan zararni qoplash uchun qaytariladi.